ร่วมด้วย..ช่วยดัน
*ก่อนอื่นต้องบอกให้นักเล่นทุกคนรู้ว่า สถานการณ์ของตลาดหุ้นไทยในช่วงนี้อาจสวยหรูสำหรับพวกนักลงทุนสถาบัน เพราะกลายเป็นเกมโยกเงินไปมาระหว่าง SET กับ TFEX โดยเนื้อแท้ของเรื่องไม่มีอะไรเป็นชิ้นเป็นอัน “โมนิก้า” ถึงมองประเด็นดังกล่าวเป็นเพียงยุทธการ “ร่วมด้วย..ช่วยดัน” ซึ่งเป็นเกมที่เห็นได้เป็นประจำในยามที่มีรายการวิ่งผลัด 4 คูณ 100 นะจะบอกให้
19 ก.ย. 2560

เจาะกระดาน : โมนิก้าและทีมงาน
*ก่อนอื่นต้องบอกให้นักเล่นทุกคนรู้ว่า สถานการณ์ของตลาดหุ้นไทยในช่วงนี้อาจสวยหรูสำหรับพวกนักลงทุนสถาบัน เพราะกลายเป็นเกมโยกเงินไปมาระหว่าง SET กับ TFEX โดยเนื้อแท้ของเรื่องไม่มีอะไรเป็นชิ้นเป็นอัน “โมนิก้า” ถึงมองประเด็นดังกล่าวเป็นเพียงยุทธการ “ร่วมด้วย..ช่วยดัน” ซึ่งเป็นเกมที่เห็นได้เป็นประจำในยามที่มีรายการวิ่งผลัด 4 คูณ 100 นะจะบอกให้
*ถามว่า “โมนิก้า” เปรียบเปรยแบบนั้นทำไม? เดี๊ยนขอตอบว่า เพื่อทำให้นักเล่นเห็นภาพการเล่นหุ้นในเที่ยวนี้ไม่ได้มีอะไรเป็นพิเศษกว่ารอบก่อนๆ รวมทั้งผลประกอบการไตรมาส 3 ก็ยังลูกผีลูกคน หรือแม้กระทั่งภาวะเศรษฐกิจที่ดีนักดีหนา เอาเข้าจริงก็ยังไม่รู้ว่า ออกมาในรูปไหน? ล้วนเป็นเรื่องที่ทำให้กูรูไม่สบายใจ และทำให้แมงเม่ารีบฉวยโอกาสลงจากดอยกันเป็นแถวไงล่ะค่ะ
*ทั้งหมดนี้เป็นเรื่องที่นักเล่นสามารถมองเป็น “โอกาส” หรือ “อุปสรรค” ได้ทั้งนั้น! ซึ่งขึ้นอยู่กับตัวนักลงทุนจะสามารถพลิกแพลงตัวเองให้เข้ากับสถานการณ์ได้มากน้อยขนาดไหน? วันนี้ถึงไม่ต้องไปคิดค้นหาสาเหตุที่ทำให้ดัชนีวิ่งขึ้นมาปิดที่ 1,670.20 จุด บวกไป 9.67 จุด ด้วยมูลค่า 6.78 หมื่นล้านบาท เพราะท้ายสุดการขึ้นของหุ้นก็ต้องอิงกับปัจจัยพื้นฐานอยู่ดีเจ้าค่ะ
*เหมือนกับการวิ่งขึ้นอย่างร้อนแรงของหุ้น TRUE ก่อนจะลงเอยด้วยการปิดที่ระดับ 6.35 บาท บวกไป 0.30 บาท หรือขึ้นไป 5% ด้วยมูลค่า 3.29 พันล้านบาท มันก็มาจากเรื่องขายสินทรัพย์เข้ากองทุนโครงสร้างพื้นฐานราวๆ 6.50 หมื่นล้านบาท ส่งผลให้พวกม้าแก่ชำนาญทางเคาะตัวเลขกำไรพิเศษที่จะได้รับในทันที จึงมีแรงซื้ออัดแน่นเข้ามาเป็นตั้งแต่เช้าจรดเย็นพะยะค่ะ
*เช่นเดียวกับในรายของ SPALI ทรุดตัวลงมากองอยู่ที่ 22.90 บาท ลบไป 3.60 บาท หรือลงไป 13.60% ด้วยมูลค่า 1.07 พันล้านบาท มันก็มาจากเรื่องขึ้นเครื่องหมาย XW ซึ่งเป็นเหตุการณ์ปกติที่ทุกคนรับรู้กันมาตั้งนานแล้ว แต่สิ่งที่ต้องคิดต่อไปคือ วันนี้หุ้นจะมีเสถียรภาพหรือยัง? เพราะฐานเก่าตอนที่หุ้นเริ่มตั้งต้นขึ้นอยู่แถว 22 บาท จึงไม่ต้องตกใจหากยังมีช็อตติดพันเกิดขึ้นอีกนะคะ
*อีกหนึ่งรายที่น่าสนใจ “โมนิก้า” ขอโฟกัสไปที่หุ้น SIRI หลังบิ๊กบอสดูโอ  “อภิชาต จูตระกูล” และ “เศรษฐา ทวีสิน” ขยันเก็บ SIRI-W2 เข้าพอร์ตอย่างต่อเนื่อง มันตีความได้อย่างเดียวว่า ต้องการส่งสัญญาณข่าวดีอะไรบางอย่างออกมาให้แมงเม่ารู้ แถมใกล้ถึงวันใช้สิทธิครั้งสุดท้ายเดือน พ.ย. 60 ที่ราคาใช้สิทธิ 2.50 บาท น่าจะทำให้หุ้นวิ่งขึ้นหาระดับดังกล่าวในไม่ช้า เดี๊ยนถึงมองเป็นช็อตเก็บของเข้าพอร์ต หลังหุ้นยืนปิดที่ 2.26 บาท ลบไป 0.02 บาท ด้วยมูลค่า 165 ล้านบาท มันคือโอกาสทองอย่างแท้จริงเจ้าค่ะ
*อีกหนึ่งรายที่น่าจะมีสตอรี่ดีๆ “โมนิก้า” คงต้องเหลือบมอง IRPC เป็นตัวถัดมาในทันที และประเด็นที่ทำให้เดี๊ยนใคร่อยากรู้สุดคงเป็นการยืนปักหลักต้านแรงเทขายได้อย่างแข็งแกร่ง ซึ่งมันหมายความว่า กำลังมีคนเก็บของเข้ากระเป๋าตลอดเวลาแบบนี้ ถือเป็นมูฟเม้นท์ที่แฟนคลับขาลุยต้องจัดวางระบบการลงทุนให้ดีๆ เพราะเผลอทีไร หุ้นวิ่งพรวดพราดทุกที ล่าสุดราคาหุ้นปิดที่ 6.35 บาท บวกไป 0.10 บาท ด้วยมูลค่ากว่า 1.21 พันล้านบาท..มันน่าตามไปดูชะมัด!
*อีกหนึ่งรายที่น่าตามไปดูอย่างกระชั้นชิด คงเป็นในรายของ AOT ถ้ามองในมุมของนักติดตามผลงานหุ้นตัวนี้มาโดยตลอดจะเห็นว่า ราคาเป้าหมายหุ้นตัวนี้เขาอัพขึ้นไปเรื่อยๆ ซึ่งเป็นการรวมตัวเลขรายได้ในอนาคตยังแจ่มแจ้ง ขณะที่ราคาหุ้นในกระดานกระชากขึ้นอย่างต่อเนื่อง จนล่าสุดขึ้นมายืนอยู่ที่ 59.25 บาท บวกไป 1.50 บาท หรือบวกไป 2.60% ท่ามกลางมูลค่าการซื้อขาย 2.60 พันล้านบาท..เดี๊ยนถึงเชื่อว่า หุ้นจะไปต่อไงล่ะตัวเอง
*เช่นเดียวกับในรายของ PTG ถ้ามองในมุมของการคัมแบ็กอย่างสมบูรณ์แบบ จังหวะนี้ถือว่าดีสุดๆ ไม่มีอะไรต้องวอรี่ แถมมีการทดสอบแรงเทขายมาพักใหญ่ๆ กลุ่มเล่นหน้าใหม่เข้ามาแทนที่กลุ่มเดิม การซื้อขายเปลี่ยนมือยังเป็นไปตามกลไกตลาดหุ้น ยังไม่มีใครกุมหุ้นไว้ในพอร์ตแบบเบ็ดเสร็จ หุ้นถึงขยับขึ้นมาปิดที่ 22.90 บาท บวกไป 1.20 บาท หรือขึ้นไป 5.50% ด้วยมูลค่า  940 ล้านบาท มันเป็นจังหวะที่ต้องเล่นสั้นๆ เพื่อกระชับความปลอดภัยนะตัวเอง
*พูดถึงหุ้นแรงๆ “โมนิก้า” นึกถึง NWR ขึ้นมาในทันที หากมองในมุมของวอลุ่มที่ไหลทะลัก และดูการกระชากขึ้นแรงอย่างที่ไม่เคยเห็นมาก่อน เดี๊ยนถือเป็นจังหวะ follow buy ของนักโหนกระแส ปัจจัยอื่นไม่ต้องถามถึง สนใจแค่ข่าวที่ออกมานั้น เขาเม้าท์ราคาเป้าหมายรอบนี้ไว้ที่ตรงไหน? และการที่หุ้นวิ่งขึ้นมาปิด  1.36 บาท บวกไป  0.17 บาท หรือขึ้นไป 14.30%  ด้วยมูลค่า 321 ล้านบาท มันส่งสัญญาณให้รู้ว่า การดันราคารอบใหม่ได้เกิดขึ้นแล้ว หากวันนี้ไม่ไปต่อถือว่า จบเกม..ทราบแล้วเปลี่ยน!